RS เผยปี 59 เน้นพัฒนาต่อยอดรายได้-หยุดธุรกิจที่ไม่มีกำไร-ทยอยซื้อหุ้นคืน
RS เผยปี 59 เน้นพัฒนาคอนเทนต์ต่อยอดรายได้ หยุดธุรกิจที่ไม่มีกำไร เริ่มทยอยซื้อหุ้นคืนตั้งแต่วันที่ 25 กุมภาพันธ์ จนถึงวันที่ 24 สิงหาคม 2559
25 ก.พ. 2559

นายดามพ์ นานา ประธานเจ้าหน้าที่ฝ่ายการเงิน บริษัท อาร์เอส จำกัด (มหาชน) หรือ RS เปิดเผยว่า ทิศทางธุรกิจของอาร์เอสในปี 59 จะเป็นปีที่บริษัทรุกต่อยอดธุรกิจจากการมีธุรกิจสื่อที่แข็งแรง โดยจะนำสื่อที่มีอยู่ในมือไปต่อยอดหารายได้ในช่องทางอื่นๆ เพิ่มขึ้น  แต่ก็ยังให้ความสำคัญกับการพัฒนาคอนเทนต์ในสื่อต่างๆ ของบริษัท ทั้งละครและรายการใน “ช่อง8″ “ช่อง2″ “สบายดีทีวี” และคลื่นวิทยุ “Cool Fahrenheit 93″
นอกจากนี้ ยังได้หยุดดำเนินกิจการในธุรกิจที่ไม่ก่อให้เกิดกำไรและไม่สามารถต่อยอดทางธุรกิจได้ เพื่อให้ปี 2559 เป็นปีที่ธุรกิจของอาร์เอสจะมีความชัดเจนสามารถวัดผลได้ ทั้งในแง่ของความนิยมและผลกำไร
ทั้งนี้ บริษัทวางแผนในการทยอยซื้อหุ้นคืนตั้งแต่วันที่ 25 กุมภาพันธ์ จนถึงวันที่ 24 สิงหาคม 2559 ตามที่ได้แจ้งกับตลาดหลักทรัพย์ฯไปก่อนหน้านี้แล้ว หลังราคาหุ้นต่ำเกินจริง 
สำหรับผลประกอบการประจำปี 58 บริษัทฯ มีกำไรรวม 121 ล้านบาท จากรายได้รวม 3,728 ล้านบาท และมีการจ่ายเงินปันผล 10 สตางค์ต่อหุ้น โดยมติในการจ่ายเงินปันผลดังกล่าวยังจะต้องได้รับการอนุมัติจากที่ประชุมสามัญผู้ถือหุ้นประจำปี 2558 ในวันที่ 27 เมษายน 2559
 